《寄李忠定公》
宋代·郑昌龄

雅望三朝第一流，端如砥柱屹清秋。爱君炯炯无他志，许国堂堂不自谋。

梦绕苍龙新阙角，凉生黄鹤旧楼头。中兴真主须真相，未雪双銮耻未休。

作者简介：郑昌龄，字梦锡，宁德（今属福建）人。徽宗宣和三年（一一二一）进士。为李纲门人（《宋元学案补遗》卷二五）。初为教官，高宗绍兴十年（一一四○）召为太常寺主簿（《建炎以来系年要录》卷一三七），未赴，调福建路机宜文字。终承议郎。事见清乾隆《福宁府志》卷二五。今录诗四首。